Puslespelhekta nordmenn tømmer butikkane Norli auka denne veka netthandelomsetjinga med 600 prosent i førehald til same veke i fjor. Det er den dramatiske auka i sal av puslespel, spel, aktivitetsting og sjølvsagt bøker, som har drive omsetjinga til himmels. — Det verkar som heile Noreg puslar, seier Caroline Heitmann, marknads- og e-handelssjef hjå Norli.

Mange ÅT har snakka med, fortel at det byrjar å bli vanskeleg å få tak i puslespel, men ifølgje Heitmann får dei inn nye leveransar nesten kvar dag. Men ho innrømmer at salet går raskt.

— Vi får framleis inn bra med varar til sentrallageret, men dei snur berre i døra og forsvinn ut til butikkane og kundane med ein gong, fortel Heitmann.

Ho tipsar derfor om å følgje med på butikkane sine eigne Facebook-sider, sidan dei ofte legg ut når dei får inn nye varar.

— Det er spesielt puslespela med 1000 bitar og meir som forsvinn ekstremt raskt, fortel ho.

Kjekt tidsfordriv for heile familien

At folk skal halde seg heime, og at alt av treningar og fritidsaktivitetar er avlyst, gjer at mange no har mykje betre tid til pusling og speling enn normalt. Merete Rasmussen Litland og familien er blant dei som synes spel og puslespel er ein god måte å få tida til å gå på.

— Det gjeld å finne kjekke ting å halde på med i desse dagar, og vi har mange spel som vi ikkje har brukt så mykje. Så det er veldig kjekt å få brukt dei litt meir no, seier Litland.

Ho speler saman med mannen sin, Svein Berge Litland, og yngstedottera, Ingeborg Litland, på femten. Akkurat no går det litt i Monopol, eit spel familien som regel synes dryg ut for lenge.

— No går det greitt, for vi lar berre spelet stå framme, så speler vi over fleire dagar. Mannen min er kjempenøgd, for han har vunne i Monopol for fyrste gongen i sitt liv, ler Litland.

Ho er ikkje heilt overtydd sjølv, og reknar med at dei kanskje må finne fram nokon andre spel snart.

— No har eg nettopp måtte pantsett masse bustader, så då er det ikkje så gøy, innrømmer ho flirande.

Brukar heile huset

I tillegg til Monopol-spelet, som står fast på sofabordet, er spisebordet trekt ut så mykje som det let seg gjere. Her har familien jobba med eit puslespel på 1500 bitar dei siste dagane.

— Eg kjøpte det største eg fant, og det var vel kanskje det vanskelegaste også, for det er bilete av mange små syklar i små firkantar, så det er mykje detaljar. Så vi har nok mange dagar med arbeid att enno, seier Litland nøgd.

Familien spekulerer dessutan på om dei skal ta i bruk loftstova også, om katten klarar å la ting vere i fred då.

— Då blir det nok aktuelt med Ludo eller Yatzy, tenkjer eg, avsluttar Litland.